Ressursark Nord-Irland - “The Troubles”
Dette er et ressursark til lærer som gjennomfører Uenige sammen ungdomsskole.
Ressursarket gir en kort innføring i konflikten i Nord-Irland, 1976-fredsprisen til Betty Williams og Mairead Corrigan, samt informasjon om bildene fra Nord-Irland som vises i introduksjonsfilmen i PowerPointen til ressursens Del 1: Introduksjon til dialog.
Om konflikten:
“The Troubles” viser til den politiske og voldelige konflikten om Nord-Irland. Uttrykket brukes særlig om trettiårsperioden fra 1968 til langfredagsavtalen som ble underskrevet i 1998 (SNL.no).
Konflikten i Nord-Irland er kompleks. Hovedtema for konflikten var om hele øya Irland skulle samles som en selvstendig stat, eller om Nord-Irland skulle fortsette å være del av Det forente kongeriket Storbritannia og Nord-Irland. Blant de som ønsket slutt på det britiske styret av Nord-Irland, var den paramilitære grupperingen IRA – Irish Republican Army. Tusenvis av mennesker døde eller ble skadet under The Troubles, mange av dem sivile.
De som støttet et samlet Irland ble kalt nasjonalister eller republikanere, mens de som støttet unionen med Storbritannia ble kalt unionister eller lojalister. Et flertall av  nasjonalister var også katolikker, mens et flertall av unionister var protestanter. Konflikten i Nord-Irland blir idag likevel ikke sett på som primært en religiøs konflikt, selv om religion ble brukt for å mobilisere egne gruppeinteresser (SNL.no).
Disse to gruppene levde ofte i hver sine nabolag, de gikk på ulike skoler og hadde lite kontakt med hverandre. Mange nasjonalister ble også diskriminert, eksempelvis på jobb- og boligmarkedet.
Om Betty Williams og Mairead Corrigan:
I 1976 ble tre barn påkjørt og drept under et sammenstøt mellom britiske soldater og et IRA-medlem i Belfast. Betty Williams ble vitne til hendelsen, og tok kontakt med barnas tante, Mairead Corrigan. 
Mairead og Bettys hverdag var preget av en blodig konflikt kjent som “The Troubles”, som pågikk i Nord-Irland i nesten 30 år. Mairead var katolikk, mens Betty hadde protestantisk far og katolsk mor. De hadde dermed tilknytning til de to miljøene som sto mot hverandre i konflikten.
Sammen stiftet de organisasjonen "Peace People". De samlet folk fra begge sider av konflikten, og brukte dialog som verktøy. De fikk nasjonalister og unionister til å lytte til hverandres erfaringer, og klarte på tross av uenighet å samle mennesker rundt et budskap om fred. De mobiliserte tusenvis av mennesker til fredsmarsjer og ga en tydelig stemme til dem som ønsket en ikke-voldelig løsning på konflikten. Arbeidet var likevel ikke enkelt. Mye vondt hadde skjedd, og det var vanskelig for mennesker som sto på hver sin side i konflikten å lytte til hverandre. Mairead og Betty ble også møtt med trusler og kritikk fra folk på begge sider av konflikten. 
For det modige arbeidet sitt mottok Mairead Corrigan og Betty Williams Nobels fredspris for 1976. De viste at selv i situasjoner med dyp uenighet og langvarig konflikt kan enkeltmennesker bygge bro og skape dialog. Arbeidet til Peace People skapte ikke fred i Nord-Irland, og konflikten fortsatte i mange år etter 1976. Arbeidet til Betty Williams og Mairead Corrigan står likevel igjen som et eksempel på hvordan ikke bare statsledere og nasjoner kan bidra til fred – men hvordan helt alminnelige mennesker kan skape mektige og effektive fredsinitiativ.
Bildene i introduksjonsfilmen
I introduksjonsfilmen elevene får se i del 1 av undervisningsressursen får man se følgende tolv bilder:
Bilde 1: Begravelseskortesjen til de tre barna som ble påkjørt og drept.
Bilde 2-3: Betty Williams (t.v.) og Mairead Corrigan (t.h.)
Bilde 4: Mennesker som løper vekk fra en eksplosjon under Bloody Friday, 21. juli 1972. Denne dagen gikk 22 bomber av i Belfast i løpet av kort tid, ni personer ble drept og 130 skadet. Angrepet ble gjennomført av IRA (Irish Republican Army), og ofrene for bombene befant seg på begge sider av konflikten.
Bilde 5: Kart over Storbritannia og Irland.
Bilde 6: Soldater og sivile på hver sin side av en sperring.
Bilde 7: To unge gutter ser på et medlem av IRA.
Bilde 8: Betty Williams (t.v.) og Mairead Corrigan (t.v.)
Bilde 9: En fredsmarsj av "Women for Peace", bestående av protestantiske og katolske kvinner. Betty og Mairead i front, som viser frem enkelte av de mange hundre støttebrevene de har mottatt fra hele verden. 
Bilde 10: Belfast, 1976: Mairead Corrigan leder en fredsmarsj med i hovedsak katolske kvinner inn i et protestantisk nabolag. Hun strekker ut hånda til en politimann med protestantisk bakgrunn
Bilde 11-12: Tusenvis av katolikker og protestanter som demonstrerer for fred i Belfast, 1976.
Bilde 13: Betty (t.v.) og Mairead (t.h) under en fredsmarsj i 1976.

